夏天到嘞,女士們準備好熱褲同小背心抵擋炎夏未呢?不過,着住小背心但腰纏「車胎」就唔好睇啦!為咗拯救各方好友,本報請嚟幾位身形弗爆嘅Fit Babies,無間斷咁介紹Keep Fit貼士,等大家踢走「車胎」!負責打頭陣嘅係熱爆本地足球壇嘅「大埔Lulu」董嘉儀,呢位「大食妹」成功保住條廿三吋纖腰,原來係靠「黃金寶」大法,真係要學吓嘢啦!
咪睇Lulu細細粒,個樣又可愛到爆,其實佢好大食!最高紀錄就試過一餐食四個公仔麵都面不改容,食量仲勁過唔少「大隻仔」!不過,奇就奇在呢個「大食妹」食極都唔肥,由年頭到年尾都保得住條廿三吋纖腰,佢就話都下咗唔少苦功:「大家唔好諗埋咁多不勞而獲嘅方法啦,因為想Fit就一定要做帶氧運動!其實我同一般城市人一樣,放咗學或者做完嘢返屋企都已經好攰,又唔想再出街做運動,惟有喺屋企『做機』啦。好彩依家啲健身器材好多都係簡單摺合式易於收藏,如果唔係有三千呎大屋都唔夠放啦!」
咁多種健身器材,Lulu最鍾意踩單車,仲自己幫佢改咗個名叫「黃金寶」Keep Fit大法:「點解叫『黃金寶』?因為我一諗起踩單車就諗起佢囉!我鍾意踩健身單車係因為方便,想輕鬆啲可以一個鐘踩9公里就消耗到250卡路里,想搏命啲減肥就踩21公里,就減到650卡路里,隨自己喜好同決心!依家啲健身單車無論阻力、把手、座位高低都可以調校。向前衝又得、靠住椅背睇住書踩都得,有啲仲可以放埋部手提電腦喺上面,一邊踩一邊上網,要Fit真係好容易。」
不過,Lulu就提醒大家踩單車要不時換姿勢:「如果長時間固定喺一個動作,會令腰部肌肉緊繃僵硬。換吓姿勢不但可練到唔同肌肉,亦唔會因姿勢一直固定而造成腰椎負擔。」
圖/文:司徒子文 場地鳴謝:Fitboxx